tttarun/llama2_hindi huggingface dataset:
भारत में तेज़ी से बढ़ते आंतरिक प्रवासन के कारणों की चर्चा करते हुए इसके महत्त्व पर प्रकाश डालें।
उत्तर :
हल करने का दृष्टिकोण:
• संक्षिप्त भूमिका।
• आतंरिक प्रवासन के कारण।
• आंतरिक प्रवासन का महत्त्व
2017 में आतंरिक प्रवासियों की संख्या 139 मिलियन है जो 2001 के (33 मिलियन) के मुकाबले बहुत अधिक है।
आंतरिक प्रवासन के कारण:
शहरों में बेहतर शिक्षा, रोज़गार के साधन, उन्नत स्वास्थ्य सुविधा आदि ने बड़े पैमाने पर ग्रामीण जनसंख्या को आकर्षित किया है।
हाल के वर्षों में भारत की औसत वार्षिक वृद्धि दर 7 प्रतिशत से अधिक रही है जिसने लोगों को ऐसे स्थानों की ओर आकर्षित किया है जहाँ विनिर्माण और सेवा क्षेत्र तेज़ी से आगे बढ़ रहा है।
ग्रामीण जनसंख्या के लिये कृषि योग्य भूमि घटकर मात्र 0.02 हेक्टेयर प्रति व्यक्ति रह गई है। ऐसे में क्षेत्र में अधिशेष श्रमिक काम की तलाश में शहरों की ओर पलायन कर रहे हैं।
आंतरिक प्रवासन का महत्त्व
प्रवासन समावेशी तथा समन्वयपरक समाज की स्थापना करने में सहायक होता है क्योंकि यह जातिगत तथा धार्मिक विभाजनों को कम करता है।
इससे समाज के वंचित वर्ग तथा महिलाओं की भागीदारी को बढ़ावा मिलता है जिससे उनका सशक्तीकारण होता है।
निर्माण, विनिर्माण, वस्त्र उद्योग, खनन, घरेलू कार्यों आदि क्षेत्रों में अर्द्ध-कौशल एवं निम्न कौशल वाली नौकरियाँ होती हैं जिनसे संबद्ध होकर प्रवासी श्रमिक इन क्षेत्रों के विकास में महत्त्वपूर्ण भागीदारी निभाते हैं।
प्रवासी लोगों द्वारा अनौपचारिक अर्थव्यवस्था के एक बड़े भाग का गठन किया जाता है जो भारतीय अर्थव्यवस्थाका लगभग 85% है।
‘अंग्रेजों द्वारा प्लासी तथा बक्सर दोनों युद्धों के माध्यम से बंगाल में राजनीतिक सर्वोच्चता स्थापित करने के अलावा भी इन युद्धों का अपना कुछ निश्चित महत्त्व था।’ चर्चा करें।
उत्तर :
हल करने का दृष्टिकोण :
• संक्षिप्त भूमिका।
• प्लासी के युद्ध का महत्त्व।
• बक्सर के युद्ध का महत्त्व ।
• निष्कर्ष ।
प्लासी (वर्ष 1757 ई.) तथा बक्सर (वर्ष 1764 ई.) के युद्धों में विजय प्राप्त करने के पश्चात् अंग्रेज़ों ने बंगाल में राजनीतिक सत्ता स्थापित की। अंग्रेज़ों की राजनीतिक सर्वोच्चता के अतिरिक्त इन युद्धों का महत्त्व अन्य संदर्भों में भी रहा जिन्हें निम्नलिखित बिंदुओं के अंतर्गत समझा जा सकता है-
प्लासी के युद्ध का महत्त्व:
अंग्रेज़ों की इस विजय से बंगाल के नवाब की स्थिति कमज़ोर पड़ गई।
प्रत्यक्ष रूप से तो सरकार में कोई परिवर्तन नहीं हुआ और नवाब अभी भी सर्वोच्च अधिकारी बना रहा था। लेकिन व्यावहारिक रूप से वह कंपनी के प्रभुत्व पर निर्भर था, अब कंपनी ने नवाब के अधिकारियों की नियुक्ति में हस्तक्षेप करना शुरू कर दिया।
नवाब के प्रशासन की आंतरिक कलह स्पष्ट रूप से प्रकट होने लगी और अंग्रेज़ों के साथ मिलकर विरोधियों द्वारा किये गए षडयंत्र ने अंतत: प्रशासन की शक्ति को कमज़ोर किया।
राजस्व के नियमित/निश्चित स्त्रोत के अतिरिक्त ईस्ट इंडिया कंपनी ने फ्रांसीसी और डच कंपनियों को कमज़ोर बनाकर बंगाल के व्यापार पर सफलतापूर्वक अपनी इज़ारेदारी को स्थापित कर लिया।
बक्सर के युद्ध का महत्त्व:
बक्सर के युद्ध के माध्यम से अंग्रेजों ने बंगाल पर पूर्ण राजनीतिक नियंत्रण स्थापित कर लिया। वास्तव में, हस्तांतरण की इस प्रक्रिया का प्रारंभ प्लासी के युद्ध से हुआ और इसकी चरम परिणति बक्सर के युद्ध में हुईं। बक्सर के युद्ध ने नवाब के भाग्य का सूर्य अस्त कर दिया और अंग्रेजों का बंगाल में एक शासक शक्ति के रूप में उदय हुआ।
इस प्रकार बंगाल की राजनीति में अन्तर्निहित कमज़ोरी ने अंग्रेजों को नवाब के विरुद्ध विजय प्राप्त करने में मदद की। विभिन्न गुटों के शासकों से अलगाव ने बाह्य शक्तियों को व्यवस्था तोड़ने को प्रेरित किया।
‘नेपोलियन के नेतृत्व में जहां फ्रांसीसियों ने विश्व में अपनी शक्ति का लोहा मनवाया वहीं भारत में फ्रांसीसियों की सभी योजनाएं धूल-धुसरित हो गई’ कथन का विश्लेष्ण करें।
उत्तर :
हल करने का दृष्टिकोण:
• भूमिका।
• भारत में फ्रॉसीसियों की विफलता के कारण।
• निष्कर्ष।
नेपोलियन के नेतृत्व में फ्रॉसीसियों ने संपूर्ण विश्व में अपनी शक्ति का लोहा मनवाया तथा डूप्ले के नेतृत्व में भी वे साम्राज्य विस्तार की ओर तीव्र गति से बढ़ रहे थे। किंतु 1758 ई. में काउंट डी लाली को गवर्नर बनाकर भेजे जाने के बाद सभी योजनाएं विफल हो गई।
डूप्ले ने लगातार संघर्ष तथा अपनी कूटनीतिक सूझ-बूझ द्वारा भारत में फ्रॉसीसियों के अनुकूल जिस वातावरण का निर्माण किया था, उसे उसके देश के ही अयोग्य अधिकारियों ने प्रतिकूल बना दिया।
भारत में फ्रॉसीसियों की पराजय के लिये निम्नलिखित कारण उत्तरदायी रहे-
अंग्रेजी व्यापारिक तथा आर्थिक दृष्टि से प्रांसीसियों की तुलना में सुदृढ़ थे। फ्रॉसीसियों की तुलना में अंग्रेजों ने 1756 ई. के मध्य लगभग ढ़ाई गुना अधिक व्यापार किया। युद्ध होने की स्थिति में भी अंग्रेजों ने अपना पूरा ध्यान व्यापार पर केंद्रित रखा जिससे उनकी आर्थिक स्थिति कमज़ोर नहीं हुई। फ्रांसीसी कंपनी एक सरकारी संस्था थी जबकि ब्रिटिश कंपनी एक प्राइवेट कंपनी थी। फ्रांसीसी कंपनी को ब्याज एक निश्चित दर पर प्राप्त होता था, इसलिये वह कंपनी के कार्यों में अधिक रुचि नहीं लेती थी। फ्रांसीसी कंपनी पर सरकार की नीतियों का प्रत्यक्ष प्रभाव पड़ता था जबकि अंग्रेज कंपनी का स्वरूप निजी होने के कारण उस पर निर्णयों का विशेष प्रभाव नहीं पड़ता था। बंगाल विजय से प्राप्त धन से अंग्रेजों की प्रतिष्ठा बढ़ी, साथ ही बंगाल पर अपार धन तथा जनशक्ति भी प्राप्त हुई। डूप्ले की फ्रॉस वापसी के कारण फ्रॉसीसियों का वर्चस्व समाप्त होना तय हो गया क्योंकि भारतीय परिवेश की जितनी जानकारी उसे थी उतनी काउण्ट डी लाली को नहीं थी। काउण्ट डी लाली एक क्रोधी, अदूरदर्शी तथा कटुभाषी व्यक्ति था, इसलिये उसके नेतृत्व में फ्रॉसीसी अधिकारियों ने पूर्ण निष्ठा नहीं दिखाई। अंग्रेजों में परस्पर सहयोग की भावना विद्यमान थी, जबकि फ़्रांसीसियों के नेतृत्व का मुद्दा और एकता का अभाव अंग्रेजों के लिये लाभदायक सिद्ध हुआ।
‘इस दुर्दशा का व्यापार के इतिहास में कोई दूसरा जोड़ नहीं है। भारतीय बुनकरों की हड्डियाँ भारत के मैदानों में बिखरी पड़ी हैं’ कथन का विश्लेषण करें।
उत्तर :
हल करने का दृष्टिकोण :
• भूमिका।
• भारत में परंपरागत हस्तशिल्प उद्योग का ह्यस क्यों हुआ।
• भारत एक संपूर्ण निर्यातक से संपूर्ण आयातक देश कैसे बना ।
• निष्कर्ष।
भारत में आरंभिक आक्रमणकारियों तथा ब्रिटिश साम्राज्यवादियों में मुख्य अंतर यह था कि अंग्रेजों के अतिरिक्त किसी अन्य प्रारंम्भिक आक्रमणकारी ने न तो भारतीय अर्थव्यवस्था की संरचना में परिवर्तन किया और न ही धन की निरंतर निकासी का सिंद्धांत अपनाया। भारत में ब्रिटिश शासन के फलस्वरूप भारतीय अर्थव्यवस्था, उपनिवेशी अर्थव्यवस्था में रूपांतरित हो गई तथा भारतीय अर्थव्यवस्था की सभी नीतियाँ एवं कार्यक्रम उपनिवेशी हितों के अनुरूप बनने लगे।
1813 के चार्टर एक्ट द्वारा ब्रिटिश नागरिकों को भारत से व्यापार करने की छूट मिलने के कारण भारतीय बाजार सस्ते तथा मशीन निर्मित आयातित वस्तुओं से भर गया। दूसरी ओर, भारतीय उत्पादों के लिये यूरोपीय बाज़ारों में प्रवेश करना अत्यंत कठिन हो गया ।
1820 के पश्चात् तो यूरोपीय बाजार भारतीय उत्पादों के लिये लगभग बंद ही हो गए। भारत में रेलवे के विकास ने यूरोपीय उत्पादों को भारत के दूर-दराज के क्षेत्रों तक पहुँचने में महत्त्वपूर्ण भूमिका निभाई।
भारत में परंपरागत हस्तशिल्प उद्योग का ह्यस इसलिये नहीं हुआ कि यहाँ औद्योगीकरण या औद्योगिक क्रांति हुई। बल्कि यह ह्यस अंग्रेजी माल के भारतीय बाजारों में भर जाने से हुआ, क्योंकि हस्तशिल्प, अंग्रेज़ों के सस्ते माल का मुकाबला नहीं कर सका। यह वह समय था जब एक ओर भारतीय हस्तशिल्प उद्योग तेज़ी से पतन की ओर अग्रसर था तथा वह अपनी मृत्यु की कगार पर पहुँच गया था, वहीं दूसरी ओर इस काल में इंग्लैंड में औद्योगिक क्रांति तेजी से पैर जमा रही थी तथा देश का तेजी से औद्योगीकरण हो रहा था। इस समय भारतीय दस्तकार और शिल्पकार पर्याप्त संरक्षण के अभाव में विषम परिस्थितियों के दौर से गुज़र रहे थे। वहीं नए पाश्चात्य अनुप्रयोगों तथा तकनीक ने उनके संकट को और गंभीर बना दिया।
अंग्रेज़ों की शोषणकारी तथा भेदभावमूलक नीतियों के कारण बहुत से भारतीय दस्तकारों ने अपने परंपरागत व्यवसाय को त्याग दिया तथा वे गाँवों में जाकर वे खेती करने लगे। धीरे-धीरे भारत एक संपूर्ण निर्यातक से संपूर्ण आयातक देश बन गया।
‘अंग्रेजों की विदेश नीति ब्रिटिश साम्राज्यवाद के हितों की संरक्षक थी, किंतु इसने समय-समय पर पड़ोसी देशों के साथ विवादों को भी जन्म दिया’ चर्चा करें।
प्रश्न का उत्तर जल्द ही प्रकाशित होगा।
आर्थिक विकास का नेहरूवियन मॉडल बेहद उत्साहजनक होने के बावजूद कुछ सीमाओं से बंधा था जिसके कारण यह अपने उद्देश्यों को प्राप्त करने में पूर्णतः सफल न हो सका किंतु इसकी प्रासंगिकता आज भी है। चर्चा करें।
उत्तर :
हल करने का दृष्टिकोणः
• नेहरु मॉडल का संक्षिप्त परिचय।
• उद्देश्य तथा सीमाएँ।
• प्रासंगिकता।
नेहरु समाजवादी विचारों से प्रभावित थे तथा उनके द्वारा प्रस्तुत अर्थव्यवस्था का मॉडल सार्वजनिक क्षेत्र को नेतृत्वकता तथा निजी क्षेत्र को सहायक की भूमिका प्रदान करने का पक्षधर था। राज्य द्वारा संचालित नौकरशाही को इसमें मुख्य भूमिका निभानी थी।
नेहरु की नीति के अनुरूप चलकर-
भारत ने धीरे-धीरे ही सही किंतु उत्पादन में आत्मनिर्भरता तथा विविधता की ओर कदम बढ़ाए।
घरेलू उद्योगों को भी आगे बढ़ने का अवसर प्रदान किया गया।
सार्वजनिक क्षेत्र मज़बूत हुआ जिससे रोज़गार सृजन की संभावनाएँ भी बढ़ी।
किंतु इस नीति की कुछ सीमाएँ भी रही; जैसे - प्रारंभिक दौर में संवृद्धि दर का अपेक्षानुरूप न बढ़ना, उच्च मुद्रास्फिति, नवाचार की कमी, नौकरशाही का अत्यधिक हस्तक्षेप तथा निर्यात की उपेक्षा आदि।
उपरोक्त सीमाओं के बावजूद नेहरुवियन मॉडल के प्रमुख तत्त्व, जैसे- गरीबी उन्मूलन में राज्य की भूमिका, पूंजी निर्माण पर बल देना, बचत को महत्त्व देना तथा सार्वजनिक उद्यमों को मज़बूत कर रोज़गार की संभावनाओं को बढ़ावा देना आज भी भारत के विकास हेतु महत्त्वपूर्ण कारक है।
हाल ही में भारतीय मानक ब्यूरो द्वारा महानगरों से एकत्र किये गए पेयजल के नमूने गुणवत्ता मानकों पर खरे नहीं उतरे जो चिन्ता का विषय है, भारत में पेयजल की खराब गुणवत्ता के कारणों पर चर्चा करते हुए संभावित समाधान सुझायें।
उत्तर :
हल करने का दृष्टिकोण:
• नीति आयोग द्वारा जारी रिपोर्ट का संक्षिप्त परिचय।
• भारत में पेयजल की खराब गुणवत्ता के कारणों की चर्चा करें।
• संभावित समाधानॉन का उल्लेख करें।
भारतीय मानक ब्यूरो द्वारा हाल ही में दिल्ली, मुम्बई, कोलकाता तथा चेन्नई जैसे महानगरों के पेयजल का परीक्षण किया जिसमें 11 में से 10 शहरों के नमूने मानकों पर खरे नहीं उतरे। इससे पूर्व नीति आयोग ने भी अपनी रिपोर्ट में माना था कि भारत जल संकट का सामना कर रहा है।
खराब गुणवत्ता के कारण
जल शोधन में केवल क्लोरीनेशन का प्रयोग जिससे जीवाणुओं तथा अन्य सूक्ष्मजीवों को नष्ट किया जाता है किंतु इससे जल में घुलित लवण, क्षारीयता, विषाक्त धातुओं को समाप्त नहीं किया जा सकता।
जल आपूर्ति हेतु प्रयुक्त पुराने पाइपों में रिसाव या लीकेज की स्थिति में जल दूषित हो जाता है।
जल की माँग तथा आपूर्ति में अंतर होने के कारण जल की आपूर्ति में कमी की भरपाई सतही जल तथा भूजल से की जाती है, जिसमें आर्सेनिक की मात्रा अधिक पाई जाती है।
जल राज्य सूची का विषय है। इससे केंद्र, राज्य तथा स्थानीय सकरार के मध्य समन्वय की समस्या पैदा होती है।
समाधान के बिंदु
जल की गुणवत्ता का बार-बार परीक्षण किया जाना चाहिये।
स्थानीय निकायों हेतु जल की गुणवत्ता के भारतीय मानकों का अनुपालन अनिवार्य किया जाना चाहिये।
समाज के समृद्ध वर्ग के लिये जल हेतु मूल्य निर्धारित किया जाना चाहिये।
जल उपचार को अधिकाधिक स्थानीयकृत किया जाना चाहिये।
कृषि क्षेत्र में जल का उपयोग विवेकपूर्ण ढंग से किया जाना चाहिये।
उपरोक्त के अलावा ज़हरीले अकार्बनिक प्रदूषकों तथा ठोस घुलित पदार्थों को हटा सकने की सक्षमता हेतु जल उपचार को अधिकाधिक स्थानीयकृत किया जाना चाहिये तथा वर्षा जल संचयन पर अधिकाधिक जागरूकता फैलाकर समस्या का समाधान सुनिश्चित किया जाना चाहिये।
यूरोपीय देशों की तुलना में विलंब से शुरू हुई जापान की औद्योगिक क्रांति की प्रकृति किन संदर्भों में पश्चिम से भिन्न थी? चर्चा कीजिये।
उत्तर :
हल करने का दृष्टिकोण:
• जापान की औद्योगिक क्रांति की परिस्थितियों का उल्लेख करें।
• पश्चिम की परिस्थितियों की चर्चा करें।
• दोनों में भिन्नता के बिन्दुओं को स्पष्ट करें।
औद्योगिक क्रांति की शुरुआत 18वीं सदी के उत्तरार्द्ध तथा 19वीं सदी के पूर्वार्द्ध में इंग्लैंड में हुई, तत्पश्चात् इसका प्रभाव अन्य देशों में देखा गया।
जापान में औद्योगिक क्रांति की शुरुआत 1868 में मेइजी शासन की पुर्नस्थापना के बाद शुरू हुई जिसमें पश्चिमी देशों से भिन्नता के गुण मौजूद थे।
पश्चिमी देशों में औद्योगिक क्रांति की शुरूआत में निजी कंपनियों की प्रमुख भूमिका थी, जबकि जापान के औद्योगीकरण में राज्य की भूमिका केंद्र में रही। सरकार ने भारी मात्रा में विदेशों से ऋण लेकर उद्योगों का विकास किया तथा बाद में उन्हें निजी कंपनियों को सौंप दिया। इस प्रकार जापान में औद्योगिक पूंजी का स्वतंत्र रूप से विकास नहीं हुआ क्योंकि निजी उद्यमियों का संबंध बैंकिंग घराने से था इसलिये नए औद्योगिक वर्ग का उदय यहाँ नहीं हुआ।
इसके अतिरिक्त पश्चिमी औद्योगिक क्रांति के पीछे उपभोक्ता वस्तुओं का उत्पादन एक प्रमुख कारक था जबकि जापान में औद्योगीकरण की प्रक्रिया युद्ध उपकरणों के निर्माण की आवश्यकता से प्रेरित थी।
पश्चिमी औद्योगिक क्रांति जहाँ एक सहज प्रक्रिया का परिणाम थी, वही जापान में इन परिस्थितियों का अभाव था। जापान का संपर्क बाहरी दुनिया से देर से स्थापित होने के कारण अन्य देशों के मुकाबले उसके माल की मांग का सृजन भी देर से हुआं
इसके अतिरिक्त क्योंकि जापान में औद्योगिक क्षेत्र से जुड़े मध्यम वर्ग का उदय नहीं हुआ जिसने राज्य की निरंकुशता पर नियंत्रण करने का प्रयास किया हो ऐसे में राज्य के अंतर्गत ही औद्योगिक पूंजीवाद का विकास हुआ।
निष्कर्षत उपरोक्त बिंदुओं से यह समझा जा सकता है कि जापान की औद्योगिक क्रांति बिंदुओं के पश्चिमी औद्योगिक क्रांति से भिन्न थी।
दुर्लभ खगोलीय घटना ‘सुपरमून’, ‘ब्लूमून’ और ‘ब्लडमून’ की संक्षिप्त चर्चा करें। (200 शब्द)
उत्तर :
प्रश्न विच्छेद
• सुपरमून, ब्लूमून और ब्लडमून की चर्चा करनी है।
हल करने का दृष्टिकोण
• सुपरमून, ब्लूमून और ब्लडमून का संक्षिप्त परिचय दें।
31 जनवरी, 2018 को एक दुर्लभ खगोलीय घटना देखने को मिली जिसे ‘सुपर ब्लू ब्लड मून’ कहा जाता है। ऐसी घटना 35 वर्ष पूर्व दिसंबर 1982 में देखी गई थी। इस कारण यह घटना न केवल सामान्य लोगों के लिये महत्त्वपूर्ण है बल्कि विश्व भर के वैज्ञानिकों के लिये शोध हेतु भी महत्त्वपूर्ण थी।
सूर्य और चंद्रमा के बीच पृथ्वी के आ जाने से उसकी छाया चंद्रमा पर पड़ती है। इससे चंद्रमा का छाया वाला भाग काला दिखाई पड़ता है। इसी घटना को चंद्रग्रहण कहा जाता है। घटना की प्रकृति के अनुसार, चंद्रग्रहण को सुपरमून, ब्लूमून और ब्लडमून के रूप में जाना जाता है।
सुपरमून: यह खगोलीय घटना तब होती है जब चंद्रमा पृथ्वी से सबसे नज़दीक (3,56,500 किमी.) होता है। घटना के दौरान चंद्रमा पृथ्वी के सबसे करीब होता है, परिणामस्वरूप वह 14 फीसदी बड़ा और 30 फीसदी अधिक चमकीला दिखाई पड़ता है।
ब्लूमून: जब एक ही महीने में दो बार पूर्णचंद्र की घटना होती है तो दूसरे वाले पूर्णचंद्र को ब्लूमून कहते हैं।
ब्लडमून: इस दुर्लभ घटना में चंद्रमा लाल दिखता है। चूँकि लाल रंग सबसे लंबी तरंगदैर्ध्य वाला होता है, इसलिये परावर्तन के नियम के अनुसार, लाल रंग सबसे पहले चंद्रमा तक पहुँचता है और टकरा कर हमारी आँखों तक आता है। यह तभी संभव हो पाता है जब सूर्य, पृथ्वी और चंद्रमा की स्थिति अपनी कक्षा में एक-दूसरे के बिल्कुल सीध में हो।
यह दुर्लभ खगोलीय घटना खगोल वैज्ञानिकों के लिये अत्यन्त महत्त्वपूर्ण रही। इस घटना से उन्हें यह समझने में सहायता मिली कि जब चंद्रमा की सतह ठंडी होगी तो इसके क्या परिणाम होंगे।
‘संगम साहित्य से प्राचीन तमिल देश के समाज व संस्कृति का ज्ञान प्राप्त होता है।’ विश्लेषण कीजिये। (200 शब्द)
उत्तर :
प्रश्न विच्छेद
• संगम साहित्य को संक्षेप में बताते हुए इससे तमिल देश के समाज एवं संस्कृति के पक्षों को उजागर करना।
हल करने का दृष्टिकोण
• उत्तर के प्रारंभ में संगम साहित्य की संक्षिप्त चर्चा करनी है।
• संगम साहित्य में वर्णित तमिल समाज एवं संस्कृति की चर्चा करनी है।
• संक्षिप्त निष्कर्ष लिखें।
ऐतिहासिक युग के प्रारंभ में दक्षिण भारत का क्रमबद्ध इतिहास हमें जिस साहित्य से ज्ञात होता है उसे संगम साहित्य कहते हैं। प्रमुख संगम ग्रंथ जिनमें हमें तत्कालीन समाज एवं संस्कृति की जानकारी मिलती है- शिलप्पादिकारम् और मणिमैखले हैं।
संगम साहित्य से तत्कालीन समाज एवं संस्कृति आदि के बारे में महत्त्वपूर्ण जानकारी प्राप्त होती है। यह साहित्य हमारे आर्य एवं द्रविड़ संस्कृति के समन्वय का चित्र उपस्थित करता है। उत्तर भारतीय समाज की कई परंपराओं को तमिल वासियों ने अपना लिया था। तमिल समाज उत्तर भारतीय समाज की भाँति वर्ग भेद पर आधारित था। सर्वोच्च स्थान राजा का ही होता था जिसे समाज में सर्वाधिक प्रतिष्ठित स्थान प्राप्त था।
संगम साहित्य की तत्कालीन समाज के बारे में महत्त्वपूर्ण जानकारी प्रदान करने वाली शिलप्पादिकारम् और मणिमैखले जैसी रचनाएँ उस समय की सामाजिक स्थिति को भाँति-भाँति उजागर करती हैं। इन ग्रंथो में तत्कालीन समाज में नारी की स्थिति, दार्शनिक एवं शास्त्रार्थ संबंधित बातों को शामिल किया गया है। संगमकालीन समाज में वर्ण एवं जाति व्यवस्था उतनी सख्त नही थी जितनी उत्तर भारत में थी सामाजिक वर्गों में ब्राह्मणों को समाज में सर्वाधिक प्रतिष्ठित स्थान प्राप्त था। ब्राह्मणों के पश्चात् वेल्लार वर्ग का स्थान था।
संगम युग के तमिल शाकाहार एवं मांसाहार दोनों तरह के भोजन करते थे। वे लोक संगीत, नृत्य एवं विविध प्रकार के वाद्यों द्वारा मनोरंजन किया करते थे। धनी वर्ग पक्के तथा निर्धन वर्ग कच्चे मकानों में रहते थे। संगमकालीन तमिल-वासी अपनी स्थिति के अनुरूप कार्य करते थे। महिलाओं को अपना जीवन साथी चुनने की छूट थी। तमिल ग्रन्थ तोलकाप्पियम में आठ प्रकार के विवाहों का भी उल्लेख मिलता है। विधवाओं की स्थिति अधिक शोचनीय थी। उच्च जातियों में सती प्रथा के प्रचलन के भी संकेत मिलते हैं।
तमिल साहित्य में संस्कृतिक पक्षों की भी जानकारी प्राप्त होती है। इस काल में मृतक के संस्कारों की जानकारी प्राप्त होती है। अग्निदाह एवं समाधीकरण दोनों ही विधियों द्वारा शव का अंतिम संस्कार किया जाता था। कभी-कभी शवों को खुले में जानवरों के खाने के लिये छोड़ दिया जाता था।
संगम साहित्य से पता चलता है कि ब्राह्मण अपना समय अध्ययन एवं अध्यापन में व्यतीत करते थे, साथ ही अन्य धर्मों के अनुयायियों से उनका वाद-विवाद होता रहता था।
तमिल देश के प्राचीन देवता मुरूगन को माना जाता है। कालांतर में इनका नाम सुब्रह्यण्य हो गया और स्कंद कार्तिकेय के साथ उनका तादात्म्य स्थापित कर दिया गया।
तमिल प्रदेश में देवताओं की पूजा विधियाँ उत्तर भारत के ही समान थीं। कावेरी पत्तन में इंद्र की पूजा होती थी तथा इसके लिये विशेष समारोह का आयोजन किया जाता था।
संगम साहित्य के अध्ययन से तमिल समाज तथा संस्कृति की अच्छी जानकारी प्राप्त होती है। सामान्य मनुष्यों की दिनचर्या का जितना सूक्ष्म विवरण इन साहित्यों में प्राप्त होता है, वह बहुत ही कम ग्रंथो में दिखाई पड़ता है। अत: संगम साहित्य सामाजिक एवं संस्कृतिक जानकारी के लिये अत्यंत महत्त्वपूर्ण है।
‘अमरावती मूर्तिकला अपने धार्मिक तत्त्व को आत्मसात करते हुए लोकोन्मुखी रही है।’ विश्लेषण कीजिये। (200 शब्द)
उत्तर :
प्रश्न विच्छेद
• अमरावती मूर्तिकला के धार्मिक तत्त्वों के साथ इसमें स्थानीय प्रभावों की चर्चा करनी है।
हल करने का दृष्टिकोण
• संक्षिप्त एवं प्रभावी भूमिका।
• अमरावती मूर्तिकला को स्पष्ट करते हुए उसके धार्मिक तत्त्वों की व्याख्या करनी है।
• अमरावती मूर्ति कला में स्थानीयता के प्रभाव की भी चर्चा करनी है।
मूर्तिकला भारतीय उपमहाद्वीप में हमेशा से कलात्मक अभिव्यक्ति का प्रिय माध्यम रही है। भारतीय मूर्तिकला का स्वरूप अधिक रोचक, सहज, धार्मिक और स्थानीयता से युक्त है। भारत में मूर्तिकला का विकास अन्य ललित कलाओं जैसे- स्थापत्य एवं चित्रकला के साथ ही हुआ। भारत में मूर्तिकला का विकास अनेक रूपों जैसे- मृण्मूर्तिकला, धातु मूर्तिकला, पाषाण मूर्तिकला आदि के रूप में हुआ।
सातवाहन काल के दौरान द्वितीय शताब्दी के उत्तरार्द्ध में अमरावती मूर्तिकला का प्रादुर्भाव हुआ। इस मूर्तिकला का विकास अमरावती में होने के कारण इसे अमरावती मूर्तिकला शैली कहा गया। अमरावती दक्षिण भारत के गुंटूर ज़िले के पास स्थित है। अमरावती मूर्तिकला शैली बाह्य संस्कृतियों से प्रभावित नहीं थी, यह स्वदेशी शैली से विकसित हुई थी। यह मूर्तिकला आंध्र प्रदेश के जग्गबयापेट, नागार्जुन कोंडा तथा महाराष्ट्र में तेर के स्तूप के अवशेषों में देखी जा सकती है।
अमरावती मूर्तिकला में ज़्यादातर बुद्ध के जीवन की घटनाओें, पूर्वजन्म की कथाओं (जातक कथाओं) का चित्रण है। हाव-भाव तथा सौंदर्य की दृष्टि से अमरावती कला-शैली की मूर्तियाँ सभी मूर्तियों में सर्वश्रेष्ठ मानी जाती हैं।
इस कला में धार्मिक तत्त्वों के प्रभाव के रूप में बौद्ध का प्रभाव मुख्य रूप से दिखाई देता है जिसमें बुद्ध की व्यक्तिगत विशेषताओं पर कम बल दिया गया है। परंतु बौद्ध मूर्तियों में उनके जीवन एवं जातक कथाओं की कहानियाँ इस कला के धार्मिक पक्षों को व्यक्त करती हैं। अमरावती मूर्तिकला की कुछ मूर्तियों में स्त्रियों को उनके पाँव पूजते हुए दर्शाया गया है, यहाँ पाँवों का पूजन धार्मिक महत्त्व को व्यक्त करता है।
अमरावती मूर्तिकला में लिंगराज पल्ली से प्राप्त धम्मचक्र, बोधिसत्व तथा बौद्धमत के रत्नों को दर्शाने वाली एक गुंबजाकार पट्टी प्राप्त हुई है जिसमें बौद्ध, धम्म एवं संघ तीनों को निरूपित किया गया है।
अमरावती मूर्तिकला में धार्मिक तत्त्वों के समावेश के साथ-साथ लोकोन्मुखी तत्त्व भी स्पष्ट रूप से परिलक्षित होते हैं।
अमरावती, मूर्तिकला के माध्यम से पहली बार शारीरिक एवं भावनात्मक अभिव्यक्तियों में निकटता आई।
अमरावती मूर्तिकला में आभूषणों की न्यूनतम संख्या स्त्रियों में आभूषणों के प्रति कम आकर्षण को इंगित करती है।
अमरावती शैली में सजीवता एवं भक्तिभाव के साथ कुछ मूर्तियों में काम विषयक अभिव्यक्तियाँ देखने को मिलती हैं जो इसे लोकोन्मुखी बनाती हैं।
अमरावती मूर्तिकला ने कला के माध्यम से धर्म प्रधान की जगह मनुष्य प्रधान बनने का प्रयत्न किया। इस परिवर्तन का मुख्य कारण भारतीय समाज का व्यवसाय प्रधान होना था, अत: इस कला पर धर्म का प्रभाव कम होने के साथ ही यह लोकोन्मुखी बनती चली गई।
बलबन का राजत्व प्रतिष्ठा, शक्ति तथा न्याय पर आधारित था। चर्चा कीजिये।
उत्तर :
प्रश्न विच्छेद
कथन बलबन का राजत्व प्रतिष्ठा, शक्ति एवं न्याय पर आधारित होने की चर्चा से संबंधित है।
हल करने का दृष्टिकोण
बलबन के राजत्व के विषय में संक्षिप्त उल्लेख के साथ परिचय लिखिये।
बलबन का राजत्व प्रतिष्ठा, शक्ति एवं न्याय पर आधारित होने की चर्चा कीजिये।
उचित निष्कर्ष लिखिये।
बलबन को अमीरों की शक्ति का एहसास सुल्तान नासिरूद्दीन महमूद के नायब या संरक्षक के रूप में कार्य करने के समय से ही था। अत: उस समय उसने समस्त सैनिक एवं असैनिक शक्तियों से युक्त शासक की आवश्यकता का अनुभव करते हुए इसी के अनुरूप राजत्व को आकार दिया।
बलबन का राजत्व प्रतिष्ठा, शक्ति एवं न्याय पर आधारित होने का वर्णन निम्नलिखित आधार पर किया गया है-
बलबन का मानना था कि आतंरिक एवं बाह्य संकट का सामना करने का एकमात्र उपाय सम्राट की प्रतिष्ठा एवं शक्ति को बढ़ाना है जिसके लिये वह निरंतर प्रयत्नशील रहा।
बलबन ने राजा के पद को विशेष स्थान प्रदान किया ताकि अपनी शक्ति एवं सत्ता के लिये अभिजात वर्ग पर निर्भर न रहना पड़े।
बलबन के अनुसार, सुल्तान पृथ्वी पर ईश्वर की छाया और परमात्मा की कृपा को ग्रहण करने वाला होता है। उसका मानना था कि जनहित के कल्याण के लिये राजा के पद एवं प्रतिष्ठा को बनाए रखना उसका सर्वोच्च कर्त्तव्य है।
बलबन ने अमीरों पर अपनी श्रेष्ठता साबित करने के लिये सिजदा एवं पायबोस जैसी कठोर दरबारी शिष्टाचार एवं नई प्रथाओं को लागू किया।
दिल्ली सल्तनत की प्रतिष्ठा को ऊँचा उठाने के लिये बलबन ने फारस के इस्लामी राजत्व के सिद्धांतों एवं परंपराओं के आधार पर अपने शासन को संगठित किया।
राजत्व की प्रतिष्ठा को ध्यान में रखते हुए बलबन का विश्वास था कि कुलीन घरानों और प्राचीन वंशों के व्यक्तियों को ही प्रभुत्व और शक्ति का अधिकार था। हालाँकि बलबन ने तुर्क अमीरों की शक्ति एवं एकाधिकार को ध्यान में रखते हुए निम्न वर्ग के तुर्कों को न केवल महत्त्वपूर्ण पदों पर नियुक्त किया बल्कि उन्हें ‘चालीस’ के समकक्ष स्थान भी दिया।
बलबन ने जनता का विश्वास प्राप्त करने के लिये न्याय देने में थोड़ा भी पक्षपात नहीं किया। अपने अधिकारों की अवहेलना करने वाले बड़े-से-बड़े व्यक्ति को भी बलबन नहीं छोड़ता था।
निष्कर्षत: बलबन का राजत्व शक्ति, प्रतिष्ठा एवं न्याय पर आधारित था। शासन की प्रतिष्ठा को पुन: कायम करने में बलबन को बहुत अधिक समय नहीं लगा। बलबन ने अपने व्यक्तित्व को राजत्व के लिये बलिदान कर दिया।